# lav4e РЕПУБЛИКА БЪЛГАРИЯ

# Министерство на земеделието, храните и горите

# Областна дирекция “Земеделие”- гр.Ловеч

Приложение към Заповед № РД-04-257-1/05.11.2018г.на директора на ОДЗ

**УТВЪРЖДАВАМ: /П/**

**ДИЯНА РУСКОВА**

**ДИРЕКТОР НА ОД „ЗЕМЕДЕЛИЕ”-ЛОВЕЧ**

**05.11.2018 г.**

ВЪТРЕШНИ ПРАВИЛА

**ЗА ОРГАНИЗАЦИЯТА И РЕДА**

**ЗА ИЗВЪРШВАНЕ НА ПРОВЕРКА НА ДЕКЛАРАЦИИТЕ И ЗА УСТАНОВЯВАНЕ НА КОНФЛИКТ НА ИНТЕРЕСИ**

В ОБЛАСТНА ДИРЕКЦИЯ "ЗЕМЕДЕЛИЕ"

ГР. ЛОВЕЧ

Ловеч, 2018 година

Глава I

ОБЩИ ПОЛОЖЕНИЯ

Чл. 1. Настоящите правила са разработени на основание чл. 10, във връзка с §3 от Наредба за организацията и реда за извъшване на проверка на декларациите и за установяване на конфликт на интереси (Обн. ДВ.бр. 81 от 2 октомври 2018г.)(НОРИПДУКИ).

Чл. 2. С тези правила се уреждат организацията и редът за извършване на проверка на декларациите по чл. 35, ал. 1, т.1-4 от Закона за противодействие на корупцията и за отнемане на незаконно придобитото имущество (ЗПКОНПИ).

Чл. 3. Вътрешните правила се прилагат за служителите на ОД“Земеделие“-Ловеч/ОДЗ/. Служители на ОДЗ- Ловеч са лицата, назначени по служебно правоотношение по Закона за държавния служител(ЗДСл.), лицата, наети по трудово правоотношение по чл.70 от Кодекса на труда и лицата, назначени по постановление №66/28.03.1996г. за кадрово осигуряване на някои дейности в бюджетните организации (ПМС 66).

Чл. 4. С правилата се уреждат също и работата на комисията по §2, ал.5 от ДР на ЗПКОНПИ, във връзка с чл.11, ал.1, т.2 от Наредба за организацията и реда за извъшване на проверка на декларациите и за установяване на конфликт на интереси( НОРИПДУКИ) при ОДЗ Ловеч, съхраняването, обработването на данните и унищожаването на декларациите на лицата по чл.3.

Чл. 5. При изпълнение на правомощията и функциите си по настоящите вътрешни правила длъжностните лица от ОД "Земеделие" гр. Ловеч се ръководят от принципите:

1. законност, прозрачност, независимост, обективност и безпристрастност;

2. зачитане и гарантиране на правата и свободите на гражданите;

3. пропорционалност на намесата в личния и семейния живот;

4. защита на информацията;

5. защита на лицата, подали сигнал;

6. координация и взаимодействие между държавните органи;

7. политически неутралитет.

Глава II

РЕД ЗА ПОДАВАНЕ, СЪХРАНЯВАНЕ, ОБРАБОТКА НА ДАННИ, ВОДЕНЕ НА РЕГИСТЪР И УНИЩОЖАВАНЕ НА ДЕКЛАРАЦИИТЕ

Чл. 6. (1) Декларациите по чл. 35, ал. 1 от ЗПКОНПИ се подават на хартиен и на електронен носител пред Директора на ОД "Земеделие" гр. Ловеч (ОДЗ) от всички служители на ОДЗ гр. Ловеч с изключение на служителите, които заемат технически длъжности.

(2) Съгласно чл. 35 от ЗПКОНПИ декларациите, които се подават са:

1. декларация за несъвместимост;

2. декларация за имущество и интереси;

3. декларация за промяна в декларирани обстоятелства в декларацията по т. 1;

4. декларация за промяна в декларирани обстоятелства в декларацията по т. 2 в частта за интересите и за произхода на средствата при предсрочно погасяване на задължения и кредити.

(3) Декларациите по чл.35, ал.1, т.1 и т.3 се подават по образците, утвърдени от директора на ОД "Земеделие" гр. Ловеч.

(4) Декларациите по чл.35, ал.1, т.2 и т.4 се подават по образците, утвърдени от Комисията за противодействие на корупцията и отнемане на незаконно придобитото имущество.

(5) Всяка подадена декларация се входира с номер и дата и отбелязва в регистъра на декларациите от лице, определено със заповед на директора на ОДЗ - Ловеч.

Чл. 7. (1) Декларация за несъвместимост се подава в едномесечен срок от заемането на длъжността.

(2) При промяна на заеманата длъжност лице, което остава задължено по ЗПКОНПИ, не подава нова декларация за несъвместимост.

(3) Когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред Директора на ОДЗ гр. Ловеч.

(4) В случай че лицето не предприеме действия за отстраняване на несъвместимостта в срока по ал. 3, Директорът на ОДЗ гр. Ловеч предприема действия за прекратяване на правоотношението.

Чл. 8. (1)Декларациите за имущество и интереси се подават в срок един месец от заемането на длъжност и ежегодно до 15 май – за предходната календарна година.

(2) При промяна в декларираните обстоятелства в частта за интересите или при предсрочно погасяване на задължения и кредити, задължените служители по чл. 3, подават съответно декларация за промяна в декларираните обстоятелства в декларацията за имущество и интереси в частта за интересите или за произхода на средствата в частта за имущество в срок един месец от настъпването на промяната.

(3) В срок до един месец от подаването на декларацията за имущество и интереси съответното лице може да направи промяна в декларацията си, когато това се налага за отстраняване на непълноти или грешки.

Чл. 9. (1) За подадените декларации се води публичен регистър, като по отношение на декларациите за имущество и интереси публична е само частта за интересите съгласно чл. 37, ал. 1, т. 12 - 14 от ЗПКОНПИ. Регистърът на подадените декларации има реквизитите по чл.4, ал. 2 от НОРИПДУКИ.

(2) Данните в регистъра, по отношение на лице с прекратено правоотношение или загубило качеството – заемащо публична длъжност се заличават до един месец от настъпване на съответния факт.

Чл.10 (1) Достъпът до декларациите по чл.35, ал.1 от ЗПКОНПИ, съответно до информацията по тях, която не е публикувана е ограничен.

(2) Достъп до декларациите по чл. 35, ал. 1 от ЗПКОНПИ, съответно до информацията в тях, която не е публична, имат тези служители, на които Директора на ОДЗ гр. Ловеч със заповед е възложил приемането, съхраняването на декларациите, обработването на данните от тях и унищожаването на информационните носители, въвеждането и обработването на данни в регистъра, публикуването на информация в него, извършването на проверките на декларациите и по установяване на конфликт на интереси.

(3) Предаването на хартиените и електронните носители на декларациите между служителите и лицето определено със заповед на Директора на ОДЗ гр. Ловеч да ги приема, съхранява, обработва и въвежда данните от тях в публичния регистър по чл. 6,ал.5 става въз основа на протокол, подписан от предаващия и от приемащия. Протоколите се съхраняват в досието на лицето, подало съответната декларация.

(4) Предаването на хартиените и електронните носители на декларациите между служителя по чл.6, ал. 5 и комисията по чл. 11, ал 1, т. 2 от НОРИПДУКИ, става въз основа на протокол, подписан от предаващия и от приемащия.

(5) Приемането на декларациите, съхранението, обработването на данните от тях, въвеждането на данни в регистъра по ал. 3, поддържането му и публикуването на информация и декларациите в него, проверката им, унищожаването на информационните носители, както и производството по установяване на конфликт на интереси се осъществяват при спазване изискванията на Закона за защита на личните данни и на Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните).

(6) Лицата по ал.2 подписват декларация /приложение 1/ и неразделна част от настоящите правила.

Глава III

СРОКОВЕ ЗА ПУБЛИКУВАНЕ И ЗАЛИЧАВАНЕ НА ДЕКЛАРАЦИИТЕ

Чл. 11. Декларациите за несъвместимост и за промяна в декларираните обстоятелства в декларациите за несъвместимост се публикуват в срок един месец от изтичането на сроковете за подаването им, предвидени в съответните нормативни актове.

Чл. 12. Декларациите за имущество и интереси и за промяна в декларацията за имущество и интереси в частта по чл. 37, ал. 1, т. 12 - 14 от ЗПКОНПИ се публикуват в двумесечен срок от изтичането на сроковете по чл. 8, ал. 1 и 3 от настоящите правила и списъкът на лицата, които не са подали декларации в срок.

Чл. 13. (1) Декларациите на лицата по чл. 3 от настоящите правила, подадени на хартиен и електронен носител, както и представените или събраните служебно във връзка с тях документи се съхраняват до изтичането на пет години от прекратяването на правоотношението или от изгубването на съответното качество.

(2) Данните в регистъра по чл. 6, ал.5 от настоящите правила се заличават в срока по чл.9, ал.2 от Правилата.

Глава IV

**ОРГАНИЗАЦИЯ И РЕД ЗА ИЗВЪРШВАНЕ НА ПРОВЕРКА НА ДЕКЛАРАЦИИТЕ**

Чл. 14. (1) Проверката на декларациите в ОДЗ гр. Ловеч се извършва от комисия, изрично овластена от Директора на ОДЗ гр. Ловеч с негова заповед. Състава на комисията е постоянен и включва пет редовни и един резервен член.

(2) Членовете на комисията могат да бъдат освободени по тяхно мотивирано искане, както и при фактическа невъзможност да изпълняват задълженията си повече от една година, при дисциплинарно наказание или при прекратяване на трудовото или служебното им правоотношение.

(3) Комисията приема решенията си с мнозинство повече от половината от състава си.

(4) Когато се извършва проверка на декларация на член на комисията, той не участва в нея. В този случай на негово място участва резервния член.

(5) В срок един месец от изтичането на сроковете по чл. 8 от настоящите правила, комисията изготвя доклад до Директора на ОДЗ гр. Ловеч за неподадените в срок декларации.

Чл. 15 (1) Всеки, който разполага с данни за корупционно нарушение или за конфликт на интереси по смисъла на ЗПКОНПИ за служител на ОДЗ гр. Ловеч, с изключение на заемащите технически длъжности, може да подаде сигнал за нарушение до Директора на ОДЗ гр. Ловеч.

(2) Всеки сигнал следва да съдържа:

1. органа, до който се подава;

2. трите имена, единен граждански номер, съответно личен номер на чужденец, адрес, както и телефон, факс и електронен адрес на подателя, ако има такива;

3. имената на лицето, срещу което се подава сигналът, и заеманата от него длъжност, ако подателят разполага с данни за нея;

4. конкретни данни за твърдяното нарушение, в т. ч. място и период на извършване на нарушението, описание на деянието и други обстоятелства, при които е било извършено;

5. позоваване на документи или други източници, които съдържат информация, подкрепяща изложеното в сигнала, в т. ч. посочване на данни за лица, които биха могли да потвърдят съобщените данни или да предоставят допълнителна информация;

6. дата на подаване на сигнала;

7. подпис на подателя.

(3) Когато сигналът не съдържа някой от посочените в ал. 2 реквизити, подателят се уведомява да отстрани недостатъците в 3-дневен срок от съобщението за това с указание, че при неотстраняването им в срок сигналът ще бъде оставен без разглеждане.

(4) Към сигнала може да се приложат източниците на информация, подкрепящи изложените в него твърдения.

(5) За сигнал се приема и публикация в средствата за масово осведомяване, ако отговаря на условията по ал. 2, т. 3 – 5.

(6) Всеки сигнал се регистрира незабавно след постъпването му.

(7) Срокът за произнасяне по сигнала започва да тече веднага или от датата на отстраняване на нередовността, при наличие на такава.

Чл. 16. Всеки служител на ОДЗ гр. Ловеч, може да подаде сигнал до Директора на ОДЗ гр. Ловеч за нарушение на правата му при прилагането на НОРИПДУКИ. За сигналите се прилага глава осма от Административнопроцесуалния кодекс.

Чл. 17. Анонимни сигнали не се разглеждат и не се препращат по компетентност. Сигнал, който не е от компетентността на Директора на ОДЗ гр. Ловеч, се препраща незабавно на компетентния орган, а когато в сигнал се съдържат данни за извършено престъпление, се сезират незабавно компетентните органи за предприемане на действия по наказателно преследване.

Чл. 18. (1) При подаден сигнал се спазват определените от Директора на ОДЗ гр. Ловеч организационни мерки за опазване на самоличността на подалия сигнала, както следва:

1. не се разкрива самоличността на лицето, подало сигнала;

2. не се разгласяват фактите и данните, които са станали известни на длъжностни лица във връзка с разглеждането на сигнала;

3. опазват се поверените на длъжностните лица писмени документи от нерегламентиран достъп на трети лица.

(2) Задължения, за предприемане на конкретни действия, по предходната алинея имат всички служители в ОДЗ гр. Ловеч, чиито служебни задължения, пряко или косвено им позволяват достъп до информацията, касаеща личните данни на подателя на сигнала, както и до изложените обстоятелства в него.

(3) Действия по опазване на самоличността на подалия сигнала се предприемат от момента на подаване на съответния сигнал в ОДЗ гр. Ловеч (чрез подаване/постъпване в деловодството, пощенската кутия, електронен адрес, телефон, факс и др.) до отпадане на необходимостта от това.

(4) Със защитата, предвидена в тези Вътрешни правила, се ползват и служителите на ОДЗ гр. Ловеч.

Чл. 19. (1) При подаване на сигнал срещу лице по чл. 3 от настоящите правила за корупционно нарушение или конфликт на интереси по смисъла на ЗПКОНПИ или когато се открият данни за корупционно нарушение или конфликт на интереси при образувано дисциплинарно производство или в хода на друга проверка, се извършва проверка на декларациите за имущество и интереси на това лице относно достоверността на декларираните факти.

(2) Проверката по ал. 1 се извършва в срок до два месеца и протича независимо от производството за установяване на конфликт на интереси или от дисциплинарното производство срещу същото лице. За сигнал се приема и предаване в електронна медия или публикация, които отговарят на условията по чл. 6, ал. 2, т. 3 – 5 от НОРИПДУКИ.

Чл. 20. (1) Проверката на декларациите се образува със заповед на Директора на ОДЗ гр. Ловеч, която се връчва на проверяваното лице.

(2) Проверката обхваща достоверността на фактите от декларациите за имущество и интереси, които подлежат на вписване, обявяване или удостоверяване пред държавните или общинските органи, органите на съдебната власт и други институции, до които комисията има осигурен достъп.

(3) Проверката не обхваща фактите от декларациите за имущество и интереси, за които органите и проверяващите по тази наредба не са оправомощени по специален закон да поискат и да получат съответната информация.

(4) За целите на проверката на декларациите достъпът до електронните регистри, до бази данни и до други информационни масиви на първичните администратори на данни, в които се съдържат първични данни за декларираните факти, поддържани от други държавни органи, се извършва по реда на чл. 7, ал. 8 от Наредбата за общите изисквания към информационните системи, регистрите и електронните административни услуги (ДВ, бр. 5 от 2017 г.) чрез централен компонент, управляван от председателя на Държавна агенция "Електронно управление". Достъпът не включва регистрите, базите данни и други информационни масиви на службите за сигурност.

(5) Комисията може да изисква информация, както и допълнителна информация при условията на ал. 2 и 3, от държавните органи, органите на местното самоуправление и местната администрация, органите на съдебната власт и от други институции, пред които декларираните факти подлежат на вписване, обявяване или удостоверяване. В искането се посочва заповедта на Директора на ОДЗ – гр. Ловеч, с която е възложена проверката.

(6) Органите и институциите по ал. 5 са длъжни в 30-дневен срок от получаването на искането да предоставят необходимата информация.

(7) Проверката се извършва чрез съпоставяне на декларираните факти и на информацията, получена по реда на ал. 4 – 6.

(8) При установено несъответствие между декларираните факти и информацията, получена по реда на ал. 4 – 6, комисията уведомява писмено лицето, подало декларацията, като указва в какво се състои констатираното несъответствие и му дава 14-дневен срок за отстраняване на непълнотите и грешките в декларираните обстоятелства. Отстраняването се извършва по реда за подаване на декларациите, като в случай на несъгласие с дадените му указания лицето може да направи възражение и да представи доказателства в същия срок.

Чл. 21. (1) Проверката приключва с доклад за съответствие до Директора на ОДЗ гр. Ловеч, когато не е установено несъответствие между декларираните факти и получената информация.

(2) Докладът съдържа фактическа част относно проверените декларирани факти и информацията, събрана в хода на проверката по чл. 17, заключение за съответствие, дата и подписите на лицата, извършили проверката. Към доклада се прилагат декларацията/декларациите и носителите на информацията, получена по чл. 20, ал. 4 - 6.

(3) Одобрението или неодобрението на доклада за съответствие се извършва със заповед, съответно с решение, на Директора на ОДЗ гр. Ловеч.

(4) Директорът на ОДЗ гр. Ловеч не одобрява доклада за съответствие и връща преписката за отстраняване на недостатъците, когато в хода на проверката не са изследвани всички факти в съответствие с чл. 20, ал. 2 от настоящите правила или когато констатациите в доклада не съответстват на събраната в хода на проверката информация.

(5) Когато при проверката на декларациите не е установено несъответствие, комисията се произнася с решение за съответствие, което съдържа заключение за съответствие, дата и подписите на лицата, извършили проверката.

Чл. 22. (1) В случай че при проверката на декларациите за имущество и интереси се установи несъответствие между декларираните факти и получената информация и то не е отстранено по реда на чл. 20, ал. 8 от настоящите правила, се изготвя доклад за несъответствие до Директора на ОДЗ гр. Ловеч.

(2) Докладът съдържа фактическа част относно проверените декларирани факти и информацията, събрана в хода на проверката по чл. 20, заключение за несъответствието, дата и подписите на лицата, извършили проверката. Към доклада се прилагат декларацията/декларациите и носителите на информацията, получена по чл. 20, ал. 4- 6.

(3) Докладът по чл. 22 се представя за одобряване на Директора на ОДЗ гр. Ловеч.

(4) Одобрението или неодобрението на доклада за несъответствие се извършва със заповед, съответно решение на Директора на ОДЗ гр. Ловеч. Актът, с който докладът е одобрен, заедно с копие от доклада се връчва на проверяваното лице.

(5) Заповедта за одобрение на доклад, с който е установено несъответствие в размер, не по-малък от 5000 лв., което не е отстранено по реда на чл. 20, ал. 8, подлежи на оспорване по реда на Административнопроцесуалния кодекс. Влезлият в сила акт се изпраща от Директора на ОДЗ гр. Ловеч на Националната агенция по приходите за предприемане на действия по реда на Данъчно-осигурителния процесуален кодекс.

(6) Директора на ОДЗ гр. Ловеч не одобрява доклада за несъответствие, когато счете, че между декларираните факти и получената информация няма несъответствие или когато въз основа на получената информация и доказателствата не е съгласен с размера на несъответствието.

(7) При неодобрение на доклада за несъответствие поради несъгласие с размера на несъответствието Директора на ОДЗ гр. Ловеч връща преписката за отстраняване на недостатъците.

(8) Когато при проверката на декларациите се установят данни за извършено административно нарушение, се предприемат съответните действия за осъществяване на административнонаказателната отговорност.

(9) Когато при проверка на декларациите се установят данни за извършено престъпление, Директора на ОДЗ гр. Ловеч, сезира незабавно компетентните органи за предприемане на действия по наказателно преследване.

Чл. 23. (1) Декларациите за несъвместимост се проверяват относно достоверността на декларираните факти в срок до един месец от подаването им от комисията по чл. 14, ал. 1.

(2) Независимо от проверката по ал. 1 декларациите за несъвместимост подлежат на проверка и:

1. при подаден срещу лицето сигнал за несъвместимост, или

2. когато в хода на друга проверка се открият нововъзникнали факти и обстоятелства, както и факти и обстоятелства, които не са били известни при извършване на проверката по ал. 1.

(3) За сигнала по ал. 2, т. 1 се прилагат разпоредбите на чл. 15, ал. 2 - 7 и чл. 16, 17 и 18.

(4) В случаите по ал. 2 проверката се образува със заповед на Директора на ОДЗ гр. Ловеч. Срокът за извършване на проверката започва да тече от издаването на заповедта.

(5) Заповедта по ал. 4 се връчва на проверяваното лице, което може да направи възражение и да представи доказателства в 7-дневен срок.

(6) За проверките на декларациите за несъвместимост се прилагат чл. 20, ал. 2 – 5 и ал. 7. Държавните органи, органите на местното самоуправление и местната администрация, органите на съдебната власт и другите институции, пред които декларираните факти подлежат на вписване, обявяване или удостоверяване, предоставят необходимата информация в 14-дневен срок от получаването на искането.

(7) Проверката приключва с доклад до Директора на ОДЗ гр.Ловеч.

(8) Докладът съдържа фактическа част относно проверените декларирани факти и информацията, събрана в хода на проверката, заключение за наличие или за липса на несъвместимост в съответствие с изискванията, предвидени в съответните нормативни актове, дата и подписите на лицата, извършили проверката. Към доклада се прилагат декларацията/декларациите и носителите на информацията, получена по ал. 6 и по чл. 20, ал. 4.

(9) При установена несъвместимост Директора на ОДЗ – Ловеч предприема действия по осъществяване на последиците от несъвместимостта, предвидени в съответните закони.

Глава V

**ПРЕДОТВРАТЯВАНЕ И УСТАНОВЯВАНЕ КОНФЛИКТ НА ИНТЕРЕСИ**

Чл. 24. (1) Когато служител на ОДЗ гр. Ловеч, с изключение на заемащите технически длъжности, има частен интерес по смисъла на чл. 53 от ЗПКОНПИ, той е длъжен да си направи самоотвод от изпълнението на конкретното правомощие или задължение по служба.

(2) Директора на ОДЗ гр. Ловеч е длъжен да направи отвод на служителя по ал. 1, ако разполага с данни за негов частен интерес във връзка с конкретно правомощие или задължение по служба.

(3) Самоотводите и отводите се правят незабавно след възникването или след узнаването на данните за наличие на частен интерес.

(4) Самоотводите и отводите се мотивират, като се посочва частният интерес, който е причина за отстраняването от изпълнението на конкретното правомощие или задължение.

Чл. 25. (1) Производството по установяване на конфликт на интереси се образува:

1. при подаден сигнал по чл. 15, ал. 1, съответно по чл. 15, ал. 5;

2. служебно - от Директора на ОДЗ гр. Ловеч;

3. по искане на лицето по чл.3, което трябва да съдържа:

3.1. трите имена и длъжността на лицето;

3.2. описание на конкретния случай, по отношение на който се отправя искането;

3.3. дата на подаване на искането;

3.4. подпис на подателя.

(2) Когато искането не отговаря на условията по ал. 1, т. 3, лицето се уведомява от комисията по чл. 29 да отстрани недостатъците в 3-дневен срок от съобщението за това с указание, че при неотстраняването им в срок искането ще бъде оставено без разглеждане.

(3) По отношение на искането се прилагат разпоредбите на чл. 15, ал. 4, 6 и 7.

Чл. 26. Производството по установяване на конфликт на интереси се образува служебно, когато при осъществяване на служебните си задължения Директора на ОДЗ гр. Ловеч е установил конкретни данни, пораждащи съмнение за конфликт на интереси.

Чл. 27. Производството по установяване на конфликт на интереси се образува в срок до 6 месеца от откриването, но не по-късно от три години от извършването на нарушението.

Чл. 28. (1) Образуването, отказът от образуване и прекратяването на производството се извършват със заповед на Директора на ОДЗ гр. Ловеч.

(2) Производство не се образува или образуваното производство се прекратява, когато:

1. в сигнала или искането липсва някой от реквизитите по чл. 15, ал. 2, съответно по чл. 25, ал. 1, т. 3 и недостатъкът не е отстранен в указания срок;

2. са изтекли сроковете по чл. 23;

3. сигналът или искането са подадени до некомпетентен орган;

4. сигналът или искането са подадени повторно по въпрос, по който има влязъл в сила акт, освен ако се основават на нови факти или обстоятелства;

5. сигналът или искането са подадени спрямо същото лице и по същия въпрос, по който има висящо производство, независимо дали е във фазата на издаване, или на оспорване на акта.

(3) Проверката за наличието или за липсата на предпоставките по ал. 2 се извършва от комисията по чл. 29.

(4) В случаите на ал. 2, т. 3 сигналът или искането се препращат незабавно, но не по-късно от 7 дни, на компетентния орган, за което се уведомява подателят.

Чл. 29. (1) Проверката за наличието или за липсата на конфликт на интереси се извършва от комисията по чл. 14, ал. 1.

(2) Проверката по ал. 1 за лицата по чл. 81б, ал. 1 от Закона за държавния служител се извършва от съответната комисия на приемащата администрация.

(3) Когато се извършва проверка за наличието или за липсата на конфликт на интереси спрямо член на съответната комисия, той не участва в нея. В този случай на негово място участва резервен член.

Чл. 30. (1) Доказателствата за наличието или за липсата на конфликт на интереси се събират по реда на Административнопроцесуалния кодекс.

(2) Комисията по чл. 29 изисква и получава информация от органи на държавната власт, от органи на местното самоуправление, както и от физически и юридически лица. В искането се посочват номерът на заповедта на Директора на ОДЗ гр. Ловеч за определяне на членовете на съответната комисия, както и на заповедта за образуване на производството.

(3) Органите и лицата по ал. 2 са длъжни в 7-дневен срок от получаването на искането да представят необходимата информация и документи.

Чл.31. Лицето, срещу което е образувано производството осъществява правото си на защита като:

1. комисията му предоставя за запознаване на хартиен и електронен носител основанието за образуване на производството и всички събрани доказателства, при спазване на правилата по глава седма от ЗПКОНПИ относно защитата на подалия сигнала;

2. предоставя му се дава възможност да направи възражение в 7-дневен срок от предоставянето на преписката;

3. представи и/или посочи нови доказателства, които да се съберат;

4. Лицето, срещу което е образувано производството, се изслушва от комисията, за което поканата се връчва не по късно от 7 дни преди датата на изслушването и се съставя протокол, подписан от членовете на комисията и заинтересованото лице;

5. Ползва адвокатска защита.

Чл. 32 (1). Проверката приключва със становище на комисията по чл. 29 относно наличието или липсата на конфликт на интереси.

(2) Комисията по чл.29 представя на Директора на ОДЗ гр. Ловеч становището заедно с цялата преписка в 7-дневен срок.

Чл. 33. (1) Директорът на ОДЗ гр. Ловеч се произнася с мотивирана заповед за наличието или липсата на конфликт на интереси, в срок до два месеца от образуването на производството. При случаи на фактическа и правна сложност срокът може да се продължи еднократно с 30 дни.

(2) Заповедта по ал. 1 съдържа:

1. наименованието на органа, който го издава;

2. адресата на акта;

3. фактическите и правните основания за постановяването му;

4. направените от лицето възражения и мотиви в случай на неприемане;

5. диспозитивна част, в която се установява липсата или наличието на конфликт на интереси и се налага глоба по чл. 171 от ЗПКОНПИ;

6. срок и съд, пред който може да се обжалва;

7. дата на издаване и подпис/подписи.

(3) При установен конфликт на интереси не се съставя акт за установяване на административно нарушение и не се издава наказателно постановление, а глобата се налага с заповедта по ал. 1.

(4) В заповедта на Директора на ОДЗ гр. Ловеч, с която е установен конфликт на интереси, се посочва и срок за доброволно изпълнение на наложената глоба.

Чл. 34. (1) Заповедта по чл. 33, ал. 1 се съобщава на:

1. заинтересованото лице;

2. окръжна прокуратура по седалището на органа.

(2) Актът, с който се установява конфликт на интереси, може да се оспори от заинтересованото лице в 14 дневен срок от връчването му пред Административен съд -Ловеч по реда на Административнопроцесуалния кодекс.

(3) Прокурорът може да подаде протест пред съда в срок от един месец от съобщаването на акта, с който се установява липсата на конфликт на интереси.

Чл. 35. Когато с влязла в сила заповед на Директора на ОДЗ гр. Ловеч, издадена по реда на чл. 33, е установен конфликт на интереси, освобождаването от заеманата длъжност се осъществява по ред, предвиден в Кодекса на труда, Закона за държавния служител или в съответния нормативен акт.

Чл. 36. Когато в производството по установяване на конфликт на интереси се установят данни за извършено престъпление, Директора на ОДЗ гр. Ловеч, сезира незабавно компетентните органи за предприемане на действия по наказателно преследване.

Чл. 37. За неуредените в тази глава въпроси се прилагат съответно глава осма от ЗПКОНПИ, АПК и НОРИПДУКИ.

Глава VI

ЗАКЛЮЧИТЕЛНИ РАЗПОРЕДБИ

§ 1. Тези правила се приемат на основание чл.10, във връзка с §3 от Преходните и заключителни разпоредби на Наредба за организацията и реда за извършване на проверка на декларациите и за установяване конфликт на интереси(Приета с ПМС №209 от 26.092018г., обн. ДВ.бр.81 от 2 Октомври 2018г.)

**§** 2**.** Настоящите вътрешни правила се оповестяват, като се публикуват на интернет страница на Областна дирекция „Земеделие” Ловеч.

**§**3**.** За неуредените от тези правила въпроси се прилагат разпоредбите на Закон за противодействие на корупцията и за отнемане на незаконно придобитото имущество /Обн. ДВ. бр. 7 от 19 Януари 2018 г., изм. и доп. ДВ. бр. 20 от 6 Март 2018 г., доп. ДВ. бр. 21 от 9 Март 2018г., доп. ДВ. бр. 41 от 18 Май 2018 г./

§4**.** Настоящите правила се утвърждават със Заповед №РД-04-257-1от 05.11.2018 г. на Директора на ОД „Земеделие” гр. Ловеч и влизат в сила от датата на утвърждаването им.